  Майя Бывальцева Lada Granta машинаез поттонэз Ижкарысь Тольяттие выжтон сярысь пумкылъян кутэмын ӧвӧл, со одӥгез амал сямен гинэ эскериське. Иворъёсъя «Удмуртия» агентстволэн корреспондентэзлы со сярысь вераз предприятилэн пресс-секретарез Сергей Ильинских. «АвтоВАЗ Lada Vesta универсаллэсь кыкетӥ модельзэ кыкетӥ паларын поттыны малпанлэсь уг куштӥськы. Соин валче ми «Гранта» поттонэз берен Тольяттие выжтон луонлыкез эскериськомы. Но йылпумъян пумкылъянъёс кутымтэ на. Ми пӧртэм амалъёсты эскериськомы», — вераз со. Озьы ик Ильинских пусйиз, «ИжАвтолэн» вузпӧрез азинскоз но вузъёсты поттон будоз шуыса. Иворъёсты вӧлмытӥсь федерал ёзэсъёсын азьвылгес ивор потӥз вал, Lada Granta машинаез поттон вузпӧрез берен Тольяттие выжтон сярысь пумкылъян кутэмын ни шуыса. Тодэ вайытом, «АвтоВАЗ» огазеяськонлэн азьвыл кивалтӥсез Бу Андерссон со вамышез 2 ар талэсь азьвыл лэсьтыны ӵектӥз ни вал, но соку техникаен герӟаськем мугъёсъя сое быдэстыны ӧз луы. Тегъёс: Авто Ижкар Ижавто Удмуртия АвтоВАЗ LadaGranta  